ส่วนที่ 1 : ข้อมูลสรุป

บริษัท ไลฟ์ อินคอร์ปอเรชั่น จำกัด (มหาชน) เป็นบริษัทที่ดำเนินธุรกิจบันเทิง และสื่อโฆษณาต่าง ๆ
โดยมีธุรกิจหลักแบ่งออกเป็น 6 ประเภท ได้แก่

  1. ธุรกิจสื่อวิทยุกระจายเสียง

  2. ธุรกิจผลิตรายการบันเทิงสำหรับโทรทัศน์ระบบบอกรับสมาชิก
  3. ธุรกิจภาพยนตร์ 
  4. ธุรกิจรับจ้างโฆษณา ทำป้ายโฆษณา และให้เช่าป้ายโฆษณา
  5. ธุรกิจนำเข้าและให้บริการด้านไอทีซิเคียวริตี้
  6. ธุรกิจการจัดแสดงและบริหารศิลปิน

1. ธุรกิจสื่อวิทยุกระจายเสียง

เป็นการดำเนินธุรกิจผ่าน บริษัท ไลฟ์ เรดิโอ จำกัด โดยถือหุ้นในอัตราส่วนร้อยละ 99.99
โดยได้รับสัมปทานคลื่นวิทยุจากสถานีวิทยุกระจายเสียง 919 กรป.กลาง ในคลื่นความถี่วิทยุ FM
99.5 MHz. ดำเนินการผลิตรายการตลอด 24 ชั่วโมง ภายใต้ชื่อ “เดอะเรดิโอ 99.5” (The
Radio Double Nine Point Five) แต่ทั้งนี้ ในปี 2551
บริษัทฯมีแผนธุรกิจที่จะปรับเปลี่ยนรูปแบบรายการให้มีความน่าสนใจมากยิ่งขึ้น

2. ธุรกิจผลิตรายการบันเทิงสำหรับโทรทัศน์ระบบบอกรับสมาชิก

บริษัท ไลฟ์ ทีวี จำกัด

เป็นผู้ผลิตรายการบันเทิงสำหรับโทรทัศน์ระบบบอกรับสมาชิก ภายใต้ชื่อ “ไลฟ์ทีวี”
โดยเป็นผู้จัดรูปแบบรายการสำเร็จรูป ให้แก่ผู้ประกอบการโทรทัศน์ระบบบอกรับสมาชิก (Cable
Operator) ทั่วประเทศ รูปแบบของรายการที่ผลิตขึ้นมีทั้งส่วนที่เป็นสาระและความบันเทิง
โดยยึดหลักการผลิตรายการที่มีคุณภาพและมีลิขสิทธิ์ถูกต้องเป็นหลักในการดำเนินการ ปัจจุบัน
การผลิตรายการของบริษัทฯ มีจำนวน 5 ช่อง บริษัทฯถือหุ้นในบริษัทดังกล่าวนี้ ในอัตราส่วนร้อยละ
99.1

บริษัท ฟิวเจอร์ ไลฟ์ เทเลวิชั่น จำกัด

เป็นกิจการร่วมทุนระหว่างบริษัทฯกับบริษัท ฟิวเจอร์ มาร์เก็ตติ้ง คอมมิวนิเคชั่นส์ กรุ๊ป จำกัด
เพื่อดำเนินการบริหารรายการในช่องวาไรตี้วัน ของ “ไลฟ์ ทีวี”
โดยได้ดำเนินการจัดตั้งแล้วเสร็จในเดือนกุมภาพันธ์ 2551

3. ธุรกิจภาพยนตร์

บริษัทฯ ดำเนินธุรกิจโดยการจัดหา และซื้อลิขสิทธิ์ภาพยนตร์
ตลอดจนทำการลงทุนผ่านบริษัทร่วมลงทุนสร้างภาพยนตร์ไทยและต่างประเทศ เพื่อนำมาผลิต
จัดจำหน่าย และเผยแพร่ในรูปแบบต่าง ๆ เช่น การฉายในโรงภาพยนตร์,
การเผยแพร่ในช่องภาพยนตร์ของ “ไลฟ์ ทีวี” และการผลิต จำหน่ายในรูปแบบดีวีดี และ วีซีดี
เพื่อความบันเทิงภายในบ้าน

4. ธุรกิจรับจ้างโฆษณา ทำป้ายโฆษณา และให้เช่าป้ายโฆษณา

เป็นการดำเนินธุรกิจผ่านบริษัท ไลฟ์ มีเดีย กรุ๊ป จำกัด ซึ่งประกอบกิจการสื่อโฆษณานอกบ้าน (Out
of Home Media) ปัจจุบันมีสื่อโฆษณาที่ดำเนินการอยู่ 4 ประเภท ได้แก่ ป้ายโฆษณาประเภท
Billboard, สื่อโฆษณาบนผนังอาคาร (Building Wrap), สื่อโฆษณาทางน้ำ (Floating
Media) และ สื่อโฆษณาในอาคารสำนักงาน (Hi-Rise Communication)
บริษัทฯถือหุ้นในบริษัทดังกล่าวนี้ ในอัตราส่วนร้อยละ 99.99

5. ธุรกิจนำเข้าและให้บริการด้านไอทีซิเคียวริตี้

เป็นการดำเนินธุรกิจผ่านบริษัท แอ็กทีฟมีเดีย (ไทยแลนด์) จำกัด
ซึ่งเป็นผู้นำเข้าผลิตภัณฑ์ซอฟต์แวร์และฮาร์ดแวร์ป้องกันไวรัส
และภัยคุกคามทางอินเตอร์เน็ตทุกประเภทบนเครือข่ายระบบคอมพิวเตอร์
ที่ได้รับการแต่งตั้งเป็นตัวแทนจำหน่ายแต่เพียงผู้เดียวในประเทศไทยและประเทศในกลุ่มอินโดจีน
บริษัทฯถือหุ้นในบริษัทดังกล่าวนี้ ในอัตราส่วนร้อยละ 40

6. ธุรกิจการจัดแสดงและบริหารศิลปิน

ในธุรกิจดังกล่าวนี้ บริษัทฯ ดำเนินการผ่านบริษัท อิน แอนด์ ออน สตูดิโอ จำกัด และบริษัท
ป็อบสตาร์ซ แมเนจเมนท์ จำกัด ซึ่งเป็นผู้จัดการแสดงคอนเสิร์ตของศิลปินต่างๆ
ทั้งภายในประเทศและจากต่างประเทศ และการเป็นผู้พัฒนาความสามารถตามความเหมาะสม
ให้แก่บุคคลหรือกลุ่มบุคคลเป้าหมาย เพื่อสร้างสรรค์ผลงานในรูปแบบต่าง ๆ บริษัทฯ ถือหุ้นในทั้ง 2
บริษัทดังกล่าวในอัตราส่วนร้อยละ 99.99

ผลการดำเนินงานของบริษัทฯ และบริษัทย่อย สิ้นสุดวันที่ 31 ธันวาคม 2550 มีรายได้รวม 473.03
ล้านบาท โดยเพิ่มขึ้นจากรายได้รวมปี 2549 จำนวน 87.99 ล้านบาท หรือเพิ่มขึ้นร้อยละ 22.85
และมีผลกำไรสุทธิ 67.91 ล้านบาท เพิ่มขึ้นจากปี 2549 ที่มีผลการดำเนินงานขาดทุนสุทธิเท่ากับ
372.03 ล้านบาท และ ณ วันที่ 31 ธันวาคม 2550 บริษัทฯมีสินทรัพย์รวม 614.08 ล้านบาท
หนี้สินรวม 114.71 ล้านบาท และมีส่วนของผู้ถือหุ้นเท่ากับ 499.38 ล้านบาท